Z Á P I S N I C A

**z rokovania valného zhromaždenia občianskeho združenia**

# Stredoeurópska asociácia správy a riadenia spoločností

# Central European Corporate Governance Association

**so sídlom Vysoká č. 17, 811 06 Bratislava, IČO: 30 856 582**

(ďalej „CECGA“ alebo „Asociácia“ v príslušnom gramatickom tvare)

*Dátum, hodina a miesto konania:*

12.4.2016 o 16:00 hod. v sídle spoločnosti VÚB, a.s.

*Program rokovania:*

1. Otvorenie
2. Voľba orgánov riadneho valného zhromaždenia (predseda, zapisovateľ, dvaja overovatelia zápisnice, osoba poverená sčítaním hlasov)
3. Výročná správa o činnosti a hospodárení Asociácie v roku 2015
4. Plán činnosti a návrh rozpočtu Asociácie na rok 2016
5. Zmena Stanov CECGA
6. Voľba členov orgánov Asociácie
7. Diskusia
8. Záver

*Prítomní:* Radoslav Bielka, Tibor Bôrik, Dalimil Draganovský, Ivan Gránsky, Márius Hričovský, Mária Hurajová, Mária Klimiková, Elena Kohútiková, Jaroslav Košťálik, Michal Kotlárik, Barbora Lazárová, Radomír Mako, Lukáš Neduchal, Igor Palkovič, Janka Pagáčová, Andrej Révay, Štefan Slávik, Dušan Steinhauser

*Neprítomní:* Imrich Béreš, Peter Čavojský, Juraj Danielis, Lenka Debnárová, Daniel Futej, Pavla Hladká, Tomáš Ježek, Julian Juhasz, Roman Juráš, Juraj Jurčík, Viliam Kačeriak, Ján Kováč, Michaela Krivá, Miriam Letašiová, Igor Lichnovský, Pavol Mertus, Martin Peter, Tatiana Prokopová, Radka Sláviková - Geržová, Zdeněk Schraml, Slavomír Šťastný, Zita Zemková

*Priebeh a výsledky rokovania:*

***Ad 1. Otvorenie***

Rokovanie valného zhromaždenia Asociácie otvorilapredsedníčka Správnej rady pani Elena Kohútiková, privítala prítomných členov Asociácie a predstavila nových členov pána Máriusa Hričovského a pána Igora Palkoviča.

Predsedníčka Správnej rady uviedla, že zasadnutia valného zhromaždenia sa zúčastňuje 18 členov Asociácie (z toho 15 riadnych členov a 3 čestní členovia), čo tvorí viac ako jednu tretinu všetkých členov Asociácie a konštatovala, že riadne valné zhromaždenie Asociácie je uznášaniaschopné.

Následne sa predsedníčka Správnej rady obrátila na prítomných členov Asociácie so žiadosťou o vyjadrenie sa k navrhovanému programu, ako aj s výzvou na prípadné doplnenie programu valného zhromaždenia.

Vzhľadom na skutočnosť, že zo strany prítomných členov Asociácie neboli prednesené žiadne doplňujúce body programu, navrhovaný program valného zhromaždenia, tak ako bol uvedený na pozvánke na riadne valné zhromaždenie, bol považovaný za platný a valné zhromaždenie sa ním riadilo.

***Ad 2. Voľba orgánov riadneho valného zhromaždenia***

V súlade s predloženým návrhom programu predsedníčka Správnej rady pokračovala v programe a navrhla valnému zhromaždeniu nasledovné zloženie orgánov valného zhromaždenia:

* Predseda valného zhromaždenia Elena Kohútiková
* Zapisovateľ valného zhromaždenia Barbora Lazárová
* Overovatelia zápisnice z valného zhromaždenia Janka Pagáčová

Radomír Mako

* Osoba poverená sčítaním hlasov Ivan Gránsky

Navrhnuté osoby kandidatúru do orgánov valného zhromaždenia prijali.

Bolo prijaté nasledovné uznesenie valného zhromaždenia:

***Uznesenie č.1:***

*Na návrh predsedníčky Správnej rady valné zhromaždenie volí do funkcie*

* *predsedu valného zhromaždenia pani Elenu Kohútikovú*
* *zapisovateľa valného zhromaždenia pani Barboru Lazárovú*
* *overovateľa zápisnice z valného zhromaždenia pani Janku Pagáčovú*
* *overovateľa zápisnice z valného zhromaždenia pána Radomír Maka*
* *osobu poverenú sčítaním hlasov na valnom zhromaždení pána Ivana Gránskeho*

*(hlasovali za: 15 hlasov, proti: 0 hlasov, zdržali sa hlasovania: 3 hlasy)*

Pri hlasovaní o uzneseniach valného zhromaždenia sa hlasovania zdržali pán Tibor Bôrik, pani Mária Hurajová a pán Andrej Révay, čestní členovia Asociácie, ktorí podľa Článku 3, odsek 6 Stanov Asociácie nemôžu hlasovať na valnom zhromaždení.

Následne sa členovia orgánov valného zhromaždenia ujali svojej funkcie. V riadení valného zhromaždenie pokračovala jeho predsedníčka pani Elena Kohútiková.

***Ad 3. Výročná správa o činnosti a hospodárení Asociácie v roku 2015***

V súlade s programom predsedníčka valného zhromaždenia predniesla Výročnú správu o činnosti a hospodárení Asociácie za rok 2015.

Úvodom pani Elena Kohútiková informovala prítomných o rozšírení členskej základne o 10 nových členov (vyznačení boldom) od ostatného valného zhromaždenia, ktoré sa konalo 31.3.2015:

Korporátni členovia nad 200 zamestnancov (ročný členský príspevok 2000 €):

Slovnaft, a.s. – pán Jaroslav Košťálik

VÚB, a.s. – pani Elena Kohútiková

OTP, a.s. – pani Zita Zemková

SLSP, a.s. – pán Ján Kováč,

PSS, a.s. – pán Imrich Béreš

Generali Poisťovňa, a.s. – pp. Roman Juráš, **Juraj Jurčík, Igor Palkovič**

Ernst & Young, s.r.o. – pp. Dalimil Draganovský, Pavla Hladká a Lukáš Neduchal

**SSE, a.s. – pp. Márius Hričovský, Michaela Krivá, Pavol Mertus, Zdeněk Schraml**

Korporátni členovia do 200 zamestnancov (ročný členský príspevok 1000 €)

Squire Patton Boggs, s.r.o. – pp. Janka Pagáčová, Tatiana Prokopová, Julian Juhasz

**EXIMBANKA SR – pp. Igor Lichnovský, Miriam Letašiová**

Individuálni členovia (ročný členský príspevok 170 €):

pp. Barbora Lazárová (bez príspevku), Radomír Mako, Ivan Gránsky, Peter Čavojský, Daniel Futej, Radka Sláviková - Geržová, Radoslav Bielka, Juraj Danielis, Viliam Kačeriak

Akademickí členovia (ročný členský príspevok 35 €):

pp. Michal Kotlárik, Štefan Slávik, Lenka Debnárová, Martin Peter, **Dušan Steinhauser, Mária Klimiková**

Čestní členovia (ročný členský príspevok 0 €):

pp. Tomáš Ježek, Slavomír Šťastný, Andrej Révay, Mária Hurajová, Tibor Bôrik

**Ku dňu konania valného zhromaždenia má CECGA 40 členov.**

Na základe plánu činnosti na rok 2015, schváleného valným zhromaždením CECGA dňa 31.3.2015, členovia Správnej rady zrealizovali nasledovné kroky k jeho naplneniu:

1. **Komplexne zabezpečiť prípravu Európskej predsedníckej konferencie Corporate Governance 2016 na Slovensku a stretnutie členov European Corporate Governance Codes Network (ECGCN)**

Príprave Európskej predsedníckej konferencie Corporate Governance 2016 (ďalej len „Konferencia“) bola počas roka venovaná najväčšia pozornosť. Začiatkom roka pripravila Správna rada návrh programu Konferencie, návrh rozpočtu a akčný plán organizácie Konferencie. Na základe týchto dokumentov oslovila potenciálnych sponzorov so žiadosťou o finančnú podporu Konferencie a prezidenta Slovenskej republiky a ministra financií so žiadosťou o podporu a prevzatie záštity nad touto historicky prvou konferenciou Corporate Governance na Slovensku. Hlavnými sponzormi Konferencie sa stali spoločnosti Ernst & Young Slovakia, spol. s.r.o., VÚB, a.s., Squire Patton Boggs, spol. s.r.o. a Ministerstvo financií SR. Ďalšími menšími sponzormi konferencie budú Burza cenných papierov v Bratislave, a.s., KINGFISHER Executive Search, spol. s.r.o. a OTP Banka, a.s., ktorí pokryjú náklady spojené s pohostením členov ECGCN, s prehliadkou mesta, resp. s darčekmi pre účastníkov konferencie. Prezident SR pán Andrej Kiska a minister financií pán Peter Kažimír prevzali záštitu nad jej konaním. Správna rada tiež ponúkla partnerstvo obchodným komorám AmCham, BritCham a Talianskej obchodnej komore, ktoré za poskytnutie dohodnutej publicity pomôžu pri organizácii Konferencie distribúciou pozvánok svojim členom. Zahraničnými partnermi Konferencie budú ecoDa, Europeanissuers a Business Europe.

Správna rada zriadila tzv. Organizačný výbor, do ktorého prizvala zástupcov sponzorov Konferencie (EY – p. Elizabeth Krahulecz), špecialistov na tému CG z ministerstva spravodlivosti (p. Michal Kotlárik) a ministerstva financií (p. Martin Peter) a pána Radoslava Bielku, manažéra agentúry RADDA, s.r.o., ktorá organizačne zabezpečuje prípravu Konferencie. Všetci členovia Organizačného výboru, okrem pani Elizabeth Krahulecz, sú členmi CECGA.

V priebehu roka bol stanovený definitívny termín a miesto konania Konferencie na **27.10.2016 v Hoteli Sheraton** kde boli zarezervované priestory, catering a ubytovanie pre rečníkov a návštevníkov Konferencie. V súčasnosti sa finalizuje program Konferencie, prebieha komunikácia s rečníkmi, pripravujú sa pozývacie listy rečníkom a účastníkom, prebieha rezervácia alternatívnych možností ubytovania pre účastníkov a v súvislosti s organizáciou Konferencie bola nasadená anglická verzia web stránky CECGA a pripravená tzv. Microsite, na ktorej budú sústredené všetky informácie týkajúce sa Konferencie.

Na druhý deň po Konferencii **28.10.2016 sa uskutoční stretnutie členov ECGCN.** Na stretnutie členov ECGCN poskytne priestory VÚB, a.s.

Pani Elena Kohútiková sa poďakovala členom Organizačného výboru za doterajšiu spoluprácu pri príprave Konferencie a vyjadrila nádej, že sa nám spoločnými silami podarí zorganizovať Európsku predsednícku konferenciu Corporate Governance a stretnutie členov ECGCN na vysokej odbornej a spoločenskej úrovni.

1. **Zúčastniť sa Európskych predsedníckych konferencií Corporate Governance a stretnutí členov ECGCN v Rige a v Luxemburgu.**

Konferencie a stretnutia členov ECGCN v Rige sa zúčastnil pán Martin Peter v rámci vyslania z Ministerstva financií SR a oboch podujatí v Luxemburgu sa zúčastnila predsedníčka Správnej rady pani Elena Kohútiková a výkonná riaditeľka pani Barbora Lazárová. Zástupcovia CECGA na konferenciách a stretnutiach ECGCN nadviazali osobné kontakty s organizátormi, rečníkmi a ich účastníkmi, sledovali aktuálne témy CG a získali potrebné informácie o organizácii konferencie a stretnutia členov ECGCN. Najbližšie sa Európska konferencia CG bude konať 25.5.2016 v Amsterdame.

1. **V spolupráci s PR agentúrou RADDA, s.r.o. vytvoriť nový vzhľad a funkcie web stránky CECGA a zviditeľniť aktivity CECGA vydávaním e-Newslettra.**

V priebehu minulého roka bol agentúrou RADDA vytvorený nový moderný vzhľad web stránky a e-Newslettra CECGA s prehľadnou štruktúrou a elegantným designom. Následne bola web stránka preklopená na novú verziu a e-Newsletter na štvrťročnej báze prinášal členom, partnerom a vybranému okruhu osôb aktuálne informácie o aktivitách CECGA, ako aj o dianí v oblasti Corporate Governance vo svete.

1. **Rozšíriť kritériá hodnotenia, zrealizovať prieskum a vyhodnotiť úroveň zverejňovania Vyhlásení CG vo výročných správach spoločností za rok 2014 a zorganizovať odovzdávanie „Ocenení CECGA“**

Na základe skúsenosti z predchádzajúceho roka, kedy sa na jednej priečke umiestnili dve spoločnosti, Správna rada rozhodla o rozšírení kritérií hodnotenia spoločností čo umožní precíznejšie diferencovať kvalitu reportingu monitorovaných spoločností. K základným kritériám hodnotenia pribudli 3 nové kritériá: rotácia audítora alebo audítorského partnera; nezávislosť členov dozornej rady a rodová rozmanitosť. Výkonná riaditeľka spolu s pani Lenkou Debnárovou s využitím schválených kritérií uskutočnili prieskum úrovne zverejňovania Vyhlásení CG vo výročných správach za rok 2014.

Na základe výsledkov prieskumu bol pre každú sledovanú spoločnosť zostavený index správy a riadenia a následne bolo podľa indexu určené poradie spoločností. Tak ako v predchádzajúcom roku Správna rada rozhodla oceniť jednu najlepšiu banku, jednu najlepšiu poisťovňu a tri najlepšie podniky: OTP Banka Slovensko, a.s.; Union poisťovňa, a.s.; SLOVNAFT, a.s.; Tatry Mountain Resorts, a.s. a Kúpele Dudince, a.s.

Víťazné spoločnosti si prevzali **„Ocenenia CECGA“** na slávnostnej recepcii v predvečer výročnej konferencie Slovenskej asociácie podnikových finančníkov 27. októbra 2015 v Hoteli Carlton.

1. **V spolupráci s univerzitami vyhlásiť Súťaž o najlepšiu diplomovú prácu na tému Corporate Governance v školskom roku 2015/2016**

Správna rad schválila návrh Štatútu súťaže, ktorý pripravila pani Radka Sláviková-Geržová a stanovila výšku odmeny pre víťazov: 1. miesto 500 €; 2. miesto 300 € a 3. miesto 100 €. Výzva na účasť v súťaži bola rozoslaná na všetky univerzity, ktoré majú fakulty s ekonomickým, resp. manažérskym zameraním, avšak zrejme vzhľadom na nesprávne načasovanie ostala bez odozvy.

1. **Zorganizovať Corporate Governance Forum 2015 na tému OECD princípov Corporate Governance a ich vplyvu na Kódex správy a riadenia spoločností na Slovensku.**

Dňa 21.10.2015 Správna rada zorganizovala 3. ročník Corporate Governance Forum so zameraním na nové G20/OECD princípy Corporate Governance vydané 5.9.2015 v Ankare; Novelu zákona o účtovníctve; Nové predpisy EÚ o štatutárnom audite a Reporting v oblasti Corporate Governance. Prednášky k jednotlivým témam odprezentovali pp. Richard Farkaš, Michal Kotlárik, Martin Peter a Viliam Kačeriak. Corporate Governance Forum 2015 sa konalo v priestorch VÚB, a.s., pozvanie prijalo 52 účastníkov.

1. **Prerokovať s ministrom hospodárstva potrebu implementácie princípov CG v štátnych podnikoch.**

Predsedníčka Správnej rady pani Elena Kohútiková spolu s podpredsedami pani Barborou Lazárovou a pánom Radomírom Makom mali možnosť na dvoch stretnutiach, najprv na úrovni generálneho riaditeľa pána Vladimíra Turčeka a neskôr priamo s ministrom hospodárstva pánom Vazilom Hudákom, prezentovať návrh vytvorenia Kódexu správy a riadenia štátnych podnikov na Slovensku a jeho uplatňovania v spoločnostiach s majetkovou účasťou štátu. Pán minister odsúhlasil spoluprácu ministerstva s CECGA a poveril generálneho riaditeľa pána Vladimíra Turčeka jej koordináciou za MH SR. Pán Vladimír Turček sa v roku 2016 stal členom Riadiaceho výboru revízie platného Kódexu správy a riadenia spoločností na Slovensku a taktiež potvrdil záujem o prípravu kódexu pre štátne podniky.

1. **Udržiavať kontakty s partnerskými inštitúciami, participovať na ich odborných podujatiach a diskusiách.**

Asociácia udržiava kontakty s partnerskými inštitúciami v zahraničí prostredníctvom členstva v European Corporate Governance Codes Network (ECGCN), ktoré obnáša výmenu poznatkov a zámerov medzi členmi Networku, prezentovanie spoločných pripomienok k návrhom odporúčaní a smerníc Európskej komisie, participáciu na prieskumoch nadnárodných zoskupení (ecoDa, ECGI), diskusie k aktuálnym otázkam na spoločných zasadnutiach, ktoré sa obvykle konajú v čase organizácie Európskej konferencie Corporate Governance v predsedníckych krajinách Európskej komisie.

Z domácich partnerov CECGA najužšie spolupracuje so Slovenskou asociáciou podnikových finančníkov pri vydávaní periodika Finančný manažér a udeľovaní Ocenení CECGA.

Vzhľadom na zmeny v legislatíve a zvyšovanie významu auditu v súvislosti s Corporate Governance, CECGA v priebehu roka uzavrela Memorandum o porozumení so Slovenskou komorou audítorov a so Slovenským inštitútom interných audítorov.

1. **Zorganizovať neformálne stretnutie členov CECGA k aktuálnym témam.**

Správna rada zorganizovala v januári 2016 neformálne novoročné stretnutie členov CECGA formou ochutnávky vín vo WineBar The Taste na Laurinskej ulici v Bratislave. Stretnutia sa zúčastnilo 16 členov, ktorí v príjemnej atmosfére diskutovali o činnosti a plánoch Asociácie na najbližšie roky.

1. **Zabezpečiť proces zaregistrovania Asociácie do Zoznamu prijímateľov 2% z dane a informovať členov a spriaznené osoby o možnosti ich poukázania v prospech CECGA.**

Výkonná riaditeľka zabezpečila registráciu Asociácie do Zoznamu prijímateľov 2% z dane a informovala členov a partnerov CECGA o možnosti podporiť týmto spôsobom aktivity CECGA. V minulom roku asociácia touto formou získala príspevok cca 150 €.

Ďalej predsedníčka valného zhromaždenia pani Elena Kohútiková informovala prítomných o hospodárení Asociácie v roku 2015.

K 1.1.2015 bol stav finančných prostriedkov Asociácie **1.142,00 €.**

**Celkové príjmy v roku 2015 boli vo výške 25.387,51 €,** z toho 17.156,00 € tvorili členské príspevky; 5.000,00 € sponzorský príspevok Squire Patton Boggs, s.r.o. na Konferenciu CG; 1.950,00 € tvorili poplatky účastníkov Corporate Governance Fóra a 139,51 € bol príjem z poukázaných 2% z daní.

**Celkové výdavky dosiahli výšku 18.191,39 €,** z toho najvýznamnejšiu položku tvoria výdavky spojené s Dohodou o pracovnej činnosti výkonnej riaditeľky (čistá mzda 505,30 €, SP 220,04 €, ZP 89,04 €, DÚ 45,49 €) vo výške 10.318,32 € a platba agentúre RADDA, s.r.o. 5.000,00 €.

Stav finančných prostriedkov Asociácie k 31.12.2015 na účte a v pokladni CECGA bol **7.297,09 €.**

Bolo prijaté nasledovné uznesenie valného zhromaždenia:

***Uznesenie č.2:***

*Valné zhromaždenie Asociácie schválilo Výročnú správu o činnosti a hospodárení Asociácie za rok 2015.(hlasovali za: 15 hlasov, proti: 0 hlasov, zdržali sa hlasovania: 3 hlasy)*

***Ad 4. Plán činnosti a návrh rozpočtu Asociácie na rok 2015***

Predsedníčka valného zhromaždenia pani Elena Kohútiková predstavila prítomným nasledovný Plán činnosti a návrh rozpočtu Asociácie na rok 2016:

1. Komplexné zabezpečenie prípravy Európskej predsedníckej konferencie Corporate Governance 2016 a stretnutia členov European Corporate Governance Codes Network v dňoch 27. a 28.10.2016 v Bratislave.
2. Účasť na Európskej konferencií Corporate Governance a na stretnutí členov European Corporate Governance Codes Network v Amsterdame 25.5.2015 za účelom získania ďalších potrebných informácií o priebehu a organizácii predsedníckej konferencie.
3. Revízia Kódexu správy a riadenia spoločností na Slovensku v súlade s novými G20/OECD princípmi Corporate Governance v spolupráci s MS SR, MF SR, MH SR, BCPB a EUBA.
4. Nasadenie anglickej verzie web stránky CECGA a vytvorenie tzv. „Microsite“ pre účely Európskej predsedníckej konferencie Corporate Governance 2016 v spolupráci s agentúrou RADDA, s.r.o.
5. Zviditeľnovanie aktivít Asociácie vydávaním e-Newslettra CECGA a účinnou spoluprácou s relevantnými médiami.
6. Realizácia prieskumu úrovne zverejňovania Vyhlásení Corporate Governance vo výročných správach spoločností za rok 2015 a organizácia odovzdávania „Ocenení CECGA“.
7. Vyhlásenie Súťaže o najlepšiu doktorandskú, diplomovú a bakalársku prácu na tému Corporate Governance.
8. Organizácia Corporate Governance Forum 2016 na tému G20/OECD princípov Corporate Governance a ich premietnutia do Kódexu správy a riadenia spoločností na Slovensku.
9. Spolupráca s MH SR na príprave Kódexu správy a riadenia pre podniky s majetkovou účasťou štátu.
10. Udržiavanie kontaktov s partnerskými inštitúciami a participácia na ich odborných podujatiach a diskusiách.
11. Organizácia neformálneho stretnutia členov CECGA k aktuálnym témam.
12. Zabezpečenie procesu registrácie Asociácie do Zoznamu prijímateľov 2% z dane a informovanie členov a spriaznených osôby o možnosti ich poukázania v prospech CECGA.

V súvislosti s prebiehajúcou revíziou Kódexu správy a riadenia spoločností na Slovensku pani Elena Kohútiková poďakovala prítomným členom Riadiaceho výboru revízie kódexu, predsedovi výboru pánovi Michalovi Kotlárikovi, pánovi Ivanovi Gránskemu za zabezpečenie priestorov na rokovanie výboru a zabezpečenie pripomienok právnikov BCPB, a.s. k revidovanému kódexu, pánovi Štefanovi Slávikovi a pánovi Dušanovi Steinhauserovi za participáciu na revízii kódexu, ako aj ostatným členom výboru z MF SR a MH SR.

V súvislosti s vyhlásením súťaže o najlepšiu študentskú prácu, ktorá zatiaľ ostala bez odozvy, požiadala pani Elena Kohútiková prítomných akademických členov o spoluprácu, zrejme najprv v rovine vypisovania tém bakalárskych, diplomových a doktorandských prác z oblastí súvisiacich s uplatňovaním princípov Corporate Governance pri správe a riadení spoločností. Akademickí členovia prisľúbili účasť na spoločnom stretnutí s členmi Správnej rady, kde budú prerokované možnosti pritiahnutia študentov k problematike Corporate Governance.

Ďalej pani Elena Kohútiková predstavila finančný plán Asociácie na rok 2016.

K 31.12.2015 bol zostatok finančných prostriedkov Asociácie na účte a v pokladni CECGA **7.297 €.**

Zdrojom príjmov v roku 2016 budú najmä členské príspevky v objeme **21.070 €**, príjmy z účastníckych poplatkov Corporate Governance Forum 2016 **2.000 €** apríjem z 2% z dane **500 €**.

Sponzorské príspevky určené na Európsku konferenciu CG budú vo výške **50.000 €.**

Očakávané výdavky budú súvisieť s organizáciou Konferencie CG **50.000 €**, s dohodou o pracovnej činnosti **10.320 €**, s publikovaním článkov a odovzdávaním Ocenení CECGA **1.000 €** a s organizáciou neformálneho stretnutia členov CECGA **1.000 €**.

Očakávaný zostatok k 31.12.2016 je **17.272 €**

Bolo prijaté nasledovné uznesenie valného zhromaždenia:

***Uznesenie č.3:***

*Valné zhromaždenie Asociácie súhlasí s predloženým Plánom činnosti a finančným plánom Asociácie na rok 2015, tak ako bol predložený.*

*(hlasovali za: 15 hlasov, proti: 0 hlasov, zdržali sa hlasovania: 3 hlasy)*

***Ad 5. Zmena Stanov CECGA***

Pani Elena Kohútiková prítomným predstavila návrh zmien v Stanovách CECGA, ktorý na návrh Výboru pre nominácie členstvo a etiku predložila Správna rada. Zmeny v Stanovách majú za cieľ lepšie zadefinovať požiadavky na udelenie členstva, ako aj práva a povinnosti členov CECGA.

Návrh obsahuje rozšírenie Článku 3 „Vznik a zánik členstva v Asociácii“, ods. 1. a Článku 4 „Práva a povinnosti členov Asociácie“, ods. 1. v zmysle, že *člen je povinný* *dodržiavať platné zákony a všeobecne záväzné predpisy a nariadenia a vnímajú a ctia si aj ich etický rozmer, toto platí aj o ich konaní, vyjadrovaní sa na verejnosti a v masovokomunikačných prostriedkoch*.

Bolo prijaté nasledovné uznesenie valného zhromaždenia:

***Uznesenie č.4:***

*Valné zhromaždenie Asociácie súhlasí s predloženým návrhom zmeny Stanov Asociácie, tak ako bol predložený.*

*(hlasovali za: 15 hlasov, proti: 0 hlasov, zdržali sa hlasovania: 3 hlasy)*

***Ad 6. Voľba členov orgánov Asociácie***

V súlade s programom valného zhromaždenia predsedníčka valného zhromaždenia pani Elena Kohútiková predložila prítomným návrh kandidátov na členov Správnej rady a členov Výboru pre nominácie členstvo a etiku a navrhla hlasovanie en bloc:

Návrh kandidátov na členov Správnej rady CECGA:
Ing. Dalimil Draganovský, Ernst & Young Slovakia, spol. s.r.o.

Ing. Ivan Gránsky, BCPB, a.s.

Ing. Elena Kohútiková, PhD., VÚB, a.s.

Ing. Jaroslav Košťálik, Slovnaft, a.s.
Ing. Barbora Lazárová, CECGA

Mgr. Radomír Mako, KINGFISHER Executive Search, spol. s.r.o.

Ing. Zita Zemková, OTP Banka Slovensko, a.s.

Návrh kandidátov na členov Výboru pre nominácie, členstvo a etiku:

Ing. Tibor Bôrik, CECGA
Ing. Mária Hurajová, Slovak American Foundation

Ing. Andrej Révay, Slovenská asociácia podnikových finančníkov

Účastníci valného zhromaždenia odhlasovali navrhnutých kandidátov za členov Správnej rady a za členov Výboru pre nominácie členstvo a etiku.

(hlasovali za: 15 hlasov, proti: 0 hlasov, zdržali sa hlasovania: 3 hlasy)

Bolo prijaté nasledovné uznesenie valného zhromaždenia:

***Uznesenie č.5:***

*Valné zhromaždenie Asociácie zvolilo na ďalšie ročné obdobie členov Správnej rady a členov Výboru pre nominácie členstvo a etiku tak ako boli navrhnutí.*

***Ad 6. Diskusia***

Po prerokovaní a schválení hlavných bodov programu predsedníčka valného zhromaždenia vyzvala prítomných členov Asociácie k diskusii.

Prvý sa slova ujal pán Tibor Bôrik, vyzdvihol nárast počtu členov Asociácie a pozitívny vývoj hospdárenia v uplynulom roku a vrátil sa k filozofii revízie kódexu. Pripomenul, že pôvodný zámer Asociácie bol pri najbližšej príležitosti výrazne zoštíhliť a zjednodušiť kódex, aby bol užívateľsky priateľský pre manažérov spoločností. Pán Michal Kotlárik vysvetlil, že Riadiaci výbor revízie kódexu sa rozhodol pridržiavať štruktúry G20/OECD princípov, aby kódex zostal zrozumiteľný aj pre zahraničie a vyhovoval potrebám reportingu voči OECD. Po veľmi inšpiratívnej diskusii sa prítomní zhodli, že najlepším riešením bude novela kódexu v ovbyklej podobe a vytvorenie stručnej marketingovej podoby kódexu pre potenciálnych záujemcov o dodržiavanie princípov Corporate Governance, ktorú by mohla pripraviť agentúra RADDA.

Pán Márius Hričovský vyjadril názor, že nie je potrebné pre štátne podniky pripravovať samostatný kódex, že ich správa a riadenie musia byť postavené na tých istých princípoch ako v súkromných spoločnostiach. Pani Elena Kohútiková uviedla, že OECD vydalo špeciálne princípy Corporate Governance a odporúčania na ich implementáciu pre štátne podniky, nakoľko tieto podniky majú mnohé špecifiká. Pán Márius Hričovský povedal, že ministerstvá majú záujem o vytvorenie systému Corporate Governance, ktorý umožní efektívnejšie riadenie podnikov s majetkovou účasťou štátu. Vrátil sa tiež k súťaži o najlepšiu diplomovú prácu a konštatoval, že školy tejto téme (s výnimkou právnických fakúlt - obchodný zákonník) nevenujú dostatočnú pozornosť a preto sa nedá očakávať, že sa jej bude venovať významnejší objem diplomových prác.Súčasne ponúkol svoje skúsenosti a ochotu aktívne sa podielať na práci Asociácie.

Pani Mária Klimiková uviedla, že princípy Corporate Governance sú zaradené do výuky až v piatom ročníku štúdia a študenti si témy diplomových prác vyberajú už v štvrtom ročníku, to znamená v čase keď ešte s touto témou neboli oboznámení. Pán Štefan Slávik doplnil, že v študijných programoch nie je viac miesta pre túto tému a princípy CG sú relevantné až pre manažérov spoločností, takže študenti majú dosť času doplniť si vzdelanie v tejto oblsti aj po skončení štúdia. Viacerí členovia zareagovali, že študenti by mali už počas štúdia získať aspoň základné informácie o existencii OECD princípov a Kódexu správy a riadenia spoločností na Slovensku.

Pán Tibor Bôrik uviedol, že sa často stretáva s názorom, že princípy CG sú témou pre právnikov a nie pre manažérov. Sám zo svojej praxe však veľmi dobre vie, že práve manažéri musia „žiť“ v súlade s princípmi transparentnosti, poctivosti a zodpovednosti a byť osobným príkladom pre celý team spolupracovníkov. V súčasnosti vyučuje na strednej škole v rámci projektu správy a riadenia fiktívnej spoločnosti a už týmto mladým študentom vysvetľuje význam uplatňovania princípov CG v praxi.

Pán Michal Kotlárik sa vrátil k príprave konferencie a informoval, že program konferencie sa bude ešte mierne upravovať v súvislosti s prioritami MS SR. Taktiež informoval, že MS SR požiadalo MZVaEZ o prídel delegátskych a účastníckych darčekových predmetov pre speakrov a účastníkov konferencie.

Pán Andrej Révay uviedol, že v tomto roku Slovenská asociácia podnikových finančníkov oslavuje 20. výročie svojho vzniku a tak ako každý rok aj v tomto roku bude SAF organizovať výročnú konferenciu a slávnostnú recepciu (25.10.2016), na ktorej sa budú odovzdávať ocenenia SAF a CECGA.

Pán Radomír Mako sa vrátil k novele stanov Asociácie a vysvetlil čo viedlo Výbor pre nominácie členstvo a etiku a Správnu radu k návrhu zmeny stanov. Orgány CECGA pristúpili k novele stanov z dôvodu negatívnej medializácie našich členov, preto bola do stanov doplnená požiadavka na členov, nie len na dodržiavanie platných zákonov a všeobecne záväzných predpisov, ale aj vnímanie ich etického rozmeru pri svojom konaní, vyjadrovaní sa na verejnosti a v masovokomunikačných prostriedkoch.

Pani Janka Pagáčová navrhla, že v súvislosti s prijatím nového Zákona o trestnej zodpovednosti právnických osôb, ktorý nadobudne účinnosť 1.7.2016, by bolo vhodné zorganizovať seminár pre členov CECGA, na ktorom by ich oboznámila so znením nového zákona. Členovia návrh privítali a podporili, aby sa seminár konal najneskôr v septembri 2016.

## *Ad 8. Záver*

Predsedníčka valného zhromaždenia pani Elena Kohútiková poďakovala prítomným členom Asociácie za účasť, inšpiratívnu diskusiu a pretrvávajúcu podporu. S potešením konštatovala, že boli prerokované všetky body programu, valné zhromaždenie prebehlo v súlade so Stanovami Asociácie a ukončila zasadnutie valného zhromaždenia.

Ing. Elena Kohútiková, PhD. ..........................................................

predsedníčka valného zhromaždenia

Ing. Barbora Lazárová ...........................................................

zapisovateľka valného zhromaždenia

JUDr. Janka Pagáčová .............................................................

overovateľka zápisnice

Mgr. Radomír Mako ..............................................................

overovateľ zápisnice

Bratislava, 15.4.2015